钦定古今图书集成/明伦汇编/官常典/第619卷 > 《晋陵太守王励德政碑》陈徐陵
## 钦定古今图书集成/明伦汇编/官常典/第619卷 > 《晋陵太守王励德政碑》陈徐陵

若夫睢陵世传，已祥载德之华；徐州先贤，亦著清风
之美。伟哉文献，光启中兴，郭茎表其深源，何筹惭其
远庆。岂惟桓氏之鸣玉，张家之珥貂，袁姓之朱衣，扬
宗之华毂。又有佽飞遮列，班弓夹门，濯龙俯望，缇骑
盈道。奕世如此，何其盛哉！君以蓝田美玉，大海明珠，
灼灼美其声芳，英英照其符彩。丰神雅淡，识量宽和。
“既有崔琰之须眉，非无郑元之腰带。烂烂如高岩下
电，骚骚若长松里风。势利无扰于胸襟，行藏不概于
怀抱。家门雍睦，孝友为风，上友不谄，下交不渎。脱貂
救厄，情靡矜𠫤；释马穷途，唯济危殆。至于网罗图籍，
脂粉艺文，学侣挹其精微，词宗称其妙绝。”出为仁武
将军、晋陵太守。五鸡三彘，勤恤有方。问羊知马，钩钜
兼设。济北移树，累政之所未治，沙南争水，连年之所
无断，一朝明决，曾不留滞，四民商贩，咸用殷阜。铭曰：
“康哉宝运，美矣良臣，渭自沣水，源于洛滨，公侯世及，
宰辅相因，曰我《民秀》”，山川降神，风情穆穆，孝友恂恂，
学则经笥，文为世珍，高风远矣，旷代难伦，鼎铉虚职，
台阶未臻，安知霜霰递夭松椿。碣石斯表。民情既陈。
徒然下拜。何报阳春。